

***ข่าวประชาสัมพันธ์***

**SCG จับมือ KTC ส่งเสริมการเติบโตธุรกิจก่อสร้าง**

**เปิดตัวบัตรเครดิต “KTC-SCG VISA Purchasing” เจาะกลุ่มช่าง ผู้รับเหมาก่อสร้างรายย่อย มุ่งเพิ่มโอกาสรับงานก่อสร้างได้มากขึ้น ง่ายขึ้น สะดวกขึ้น**

***กรุงเทพฯ : 21 สิงหาคม 2562* – “เอสซีจี”** โดยธุรกิจซีเมนต์และผลิตภัณฑ์ก่อสร้าง และ **“เคทีซี”** หรือ บริษัท บัตรกรุงไทย จำกัด (มหาชน) เพิ่มโอกาสการเข้าถึงแหล่งเงินทุนของช่างและผู้รับเหมาก่อสร้างรายย่อยในยุคดิจิทัล ผ่าน**บัตรเครดิต** “**KTC-SCG VISA Purchasing**” บัตรแรกและบัตรเดียวของไทยที่เจาะกลุ่มช่างและผู้รับเหมาก่อสร้างรายย่อยโดยเฉพาะ ภายใต้แนวคิด **“บัตรเดียวจบ ครบทุกเรื่องช่าง”** บัตรเครดิตที่จะช่วยเพิ่มศักยภาพให้กลุ่มช่างและผู้รับเหมาก่อสร้างรายย่อยสามารถซื้อสินค้าผ่านร้านผู้แทนจำหน่ายของ SCG ทั่วประเทศที่เข้าร่วมโครงการ ด้วยวงเงินอนุมัติ**สูงสุด 1 ล้านบาทต่อราย** พร้อมระยะเวลา**ปลอดดอกเบี้ยนานสูงสุด 45 วัน** และ**รับสิทธิพิเศษอื่นๆ ทุกการใช้จ่าย**บนบัตรเครดิต อาทิ **คะแนนสะสม บริการผ่อนชำระ** เป็นต้น

**นายวิโรจน์ รัตนชัยสิทธิ์ กรรมการผู้จัดการ ธุรกิจจัดจำหน่ายและช่องทางการค้าปลีก บริษัท เอสซีจี ซิเมนต์-ผลิตภัณฑ์ก่อสร้าง จำกัด** เปิดเผยว่า “การดำเนินธุรกิจของช่างและผู้รับเหมาก่อสร้างรายย่อยจำเป็นต้องใช้เงินทุนหมุนเวียนในการซื้อวัสดุและอุปกรณ์ก่อสร้างอย่างต่อเนื่อง โดยปัญหาสำคัญของกลุ่มช่างและผู้รับเหมาก่อสร้างรายย่อยส่วนใหญ่ คือการมีข้อจำกัดในการเข้าถึงแหล่งเงินทุนที่ถูกต้องตามกฎหมาย หรือมีปัญหาการขอสินเชื่อจากสถาบันการเงินและร้านวัสดุก่อสร้าง ซึ่งอาจส่งผลกระทบต่อเนื่องทำให้ช่างไม่มีเงินทุนที่จะทำงานให้เสร็จ หรือมีต้นทุนการดำเนินงานที่สูงมากจากการใช้เงินทุนนอกระบบ เป็นต้น”

ความเข้าใจในปัญหาของกลุ่มช่างและผู้รับเหมาก่อสร้างรายย่อย นำไปสู่ความร่วมมือระหว่าง “เอสซีจี” และ “เคทีซี” ผู้นำธุรกิจบัตรเครดิตและสินเชื่อส่วนบุคคล ในการนำเสนอบัตรเครดิต “**KTC-SCG VISA Purchasing”** สำหรับช่างและผู้รับเหมาก่อสร้างรายย่อยที่ต้องการเสริมสภาพคล่องอย่างต่อเนื่อง ผ่านร้านผู้แทนจำหน่ายของเอสซีจีกว่า 130 ร้านค้าทั่วประเทศที่เข้าร่วมโครงการ ให้สามารถซื้อสินค้าด้วยวงเงินสูงสุด 1 ล้านบาทต่อราย”

**นางจรูญศรี ศรีสุขสันต์ รองประธานเจ้าหน้าที่บริหาร – ธุรกิจร้านค้า “เคทีซี”** หรือ **บริษัท บัตรกรุงไทย จำกัด (มหาชน)** เสริมว่า “ปัจจุบันมีช่างและผู้รับเหมาก่อสร้างรายย่อยสนใจสมัครบัตรเครดิต “**KTC-SCG VISA Purchasing”** และได้รับการอนุมัติไปแล้วกว่า 1,000 ราย ด้วยวงเงินบัตรเครดิตที่ให้กับลูกค้ากลุ่มนี้รวมกว่า 150 ล้านบาท และในช่วงครึ่งปีแรกมียอดใช้จ่ายแล้วกว่า 100 ล้านบาท โดยผู้ที่ได้รับการอนุมัติบัตรส่วนใหญ่ไม่เคยเข้าถึงบริการทางการเงินในรูปแบบบัตรเครดิตมาก่อน โครงการนี้จึงถือได้ว่าช่วยเพิ่ม สภาพคล่องและเสริมศักยภาพการรับงานให้แก่ช่างและผู้รับเหมาก่อสร้างรายย่อยมากขึ้น อีกทั้งสร้างความน่าเชื่อถือทางการเงินให้กับกลุ่มช่างและผู้รับเหมาก่อสร้างรายย่อย เพื่อใช้เป็นประวัติในการขอสินเชื่ออื่นๆ ในอนาคต ซึ่งจะส่งผลดีต่อภาคอุตสาหกรรมการก่อสร้างโดยรวม”

นอกจากนี้ช่างและผู้รับเหมาก่อสร้างรายย่อยยังสามารถสั่งซื้อสินค้าทางโทรศัพท์และชำระค่าสินค้าด้วยฟังก์ชั่น **KTC QR Pay** ผ่านแอปพลิเคชัน “**KTC Mobile**” โดยไม่ต้องไปชำระค่าสินค้าด้วยตนเองที่ร้านค้า ในขณะที่ร้านค้าเองก็มั่นใจได้ว่าสินค้าที่สั่งซื้อดังกล่าวได้รับการชำระเรียบร้อยแล้ว โดยตรวจสอบผ่านแอปพลิเคชัน “**KTC Tap Merchant**”

สำหรับช่างและผู้รับเหมาก่อสร้างรายย่อยที่สนใจ สามารถสอบถามข้อมูลเพิ่มเติมและเงื่อนไขการสมัครได้ที่ร้านตัวแทนจำหน่าย SCG ที่ร่วมโครงการ แอดไลน์ @creditchang หรือ KTC PHONE โทรศัพท์ 02-123-5000

**นอกจากนี้ ยังสามารถติดตามข่าวสารอื่นๆ ของเอสซีจีได้ที่ <https://scgnewschannel.com> / Facebook: [scgnewschannel](https://www.facebook.com/scgnewschannel/) / Twitter: *[@scgnewschannel](https://twitter.com/Scgnewschannel)*  หรือ Line@: [@scgnewschannel](https://line.me/R/ti/p/%40scgnewschannel)**

……………………………………………………………………..